Ir-Regolament tal-Kunsill (KE) Nru 2329/98
tat-22 ta’ Ottubru 1998
li jemenda r-Regolament (KEE) Nru 357/79 dwar l-istħarriġ statistiku taż-żoni mħawla bid-dwieli
IL-KUNSILL TA’ L-UNJONI EWROPEA,
Wara li kkunsidra t-Trattat li jwaqqaf il-Komunità Ewropea, u b’mod partikolari l-Artikolu 43 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi r-Regolament (KEE) Nru 357/79 [3] jistabbilixxi id-disposizzjonijiet bażiċi għall-istħarriġ statistiku taż-żoni mħawla bid-dwieli; billi r-riżultati ta’ l-istħarriġ huma użati sabiex jiġi stabbilit il-potenzjal produttiv u t-tendenza fi żmien medju tal-produzzjoni fil-Komunità;
Billi huwa xieraq li tingħata flessibilità akbar lis-sistema stabbilita permezz tar-Regolament (KEE) Nru 357/79, mhux biss minħabba l-iżviluppi fit-teknika u t-teknoloġija informatika iżda wkoll minħabba l-bżonn li jitħaffef il-piż ta’ l-operazzjonijiet statistiċi rikjesti mill-Istati Membri;
Billi r-Regolament (KEE) Nru 357/79 jistabbilixxi li l-Istati Membri kkonċernati għandhom iwettqu stħarriġ bażiku taż-żoni mħawla bid-dwieli kull 10 snin; billi, għal raġunijiet tekniċi u prattiċi, uħud mill-Istati Membri, però, huma ta’ l-opinjoni li jkun xieraq li din l-operazzjoni tingħaqad ma’ l-istħarriġ Komunitarju fuq l-istruttura ta’ impriżi agrikoli kif stabbilit mir-Regolament tal-Kunsill (KEE) Nru 571/88 [4];
Billi, bħala parti minn metodoloġija flessibbli, l-Istati Membri għandhom jingħataw il-possibbilità li jużaw ir-reġistru tad-dwieli mwaqqaf mir-Regolament (KEE) Nru 2392/86 [5] bħala għajn ta’ informazzjoni fuq l-istħarriġ bażiku, minħabba li l-iżviluppi fit-teknoloġija ta’ l-informatika jippermettu li tinkiseb informazzjoni dejjem iżjed akkurata u komprensiva minn dati affidabbli f’reġistru tad-dwieli aġġornat.
ADOTTA DAN IR-REGOLAMENT:
Artikolu 1
Ir-Regolament (KEE) Nru 357/79 qiegħed hawn jiġi emendat kif ġej:
1) is-sottoparagrafu li jmiss għandu jiġi miżjud ma’ l-Artikolu 1(1):
"Jekk perizja Komunitarju fuq l-istruttura ta’ l-azjendi agrikoli abbażi tar-Regolament (KEE) Nru 571/88 [6] huwa skedat f’sa massimu ta’ 12-il xahar meta mqabbel ma’ l-istħarriġ bażiku msemmi fl-ewwel subinċiż ta’ l-ewwel sottoparagrafu, iż-żewġ perizji jistgħu isiru fl-istess ħin. L-Istati Membri għandhom jinfurmaw lill-Kummissjoni bil-quddiem bl-intenzjoni tagħhom li jagħmlu użu minn din id-disposizzjoni.";
2) Is-sottoparagrafu li jmiss għandu jiġi miżjud ma’ l-Artikolu 2(3)(A):
"Madanakollu, f’dak li jirrigwarda l-istħarriġ bażiku ta’ l-1999, ir-Repubblika Portugiża tista’ tgħaddi informazzjoni fuq il-varjetajiet ta’ dwieli li flimkien jirrappreżentaw mill-anqas 53 % tat-total ta’ art imħawla bid-dwieli ta’ l-għeneb għall-inbid.";
3) Il-paragrafu li jmiss għandhu jiġi miżjud ma’ l-Artikolu 3:
"4. L-Istati Membri li lestew it-twaqqif tar-reġistru tad-dwieli fuq livell nazzjonali jew f’ċerti reġjuni u li jaġġornawh kull sena, skond ir-Regolament (KEE) Nru 2392/86, jistgħu jużaw id-data fir-reġistru tad-dwieli bħala għajn sabiex jikkomunikaw lill-Kummissjoni l-informazzjoni ta’ l-istħarriġ bażiku."
Artikolu 2
Dan ir-Regolament għandu jidhol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fit-22 ta’ Ottubru 1998.